**V8. Melgardsetra – Roasetra**

Fra Melgardsetra følges T-merka råk rett opp gjennom bjørkeskogen. Over tregrensa kommer du til kryss med skilt, og en svinger til venstre mot Roasetra. Etter noen hundre meter tar råket mot Jentfjellet av til venstre, men en fortsetter rett fram. Neste gang råket deler seg, er det to alternativ mot Roasetra.

*Om Tverrlitjønnet*

Dette råket går i lia langs Gruvfjellet, Tjuvholkampen og Tverrlikampen delvis i litt myr og bjørkeskog i hellende terreng. Råket fra Vassenden via Gruvskardet kommer innpå fra venstre, og råk mot Ongsjøfjellet via Badekaret tar av til høyre.

Fortsett videre sørover. Når en kommer ut av skogen, ligger Tverrlitjønnet på venstre side. Litt etter står det skilt mot Roasetra, og da er det bare å følge råket fram til den.

*Over rabbene*

Det andre alternativet er å legge turen over Rabbene, dvs. ta til høyre ned mot et mer åpent terreng. Råket krysser en bekk og går gjennom kratt- og lauvskog før en kommer opp i tørrere terreng med fin lyng og kjerringris. En passerer krysset for råket opp mot Badekaret og Ongsjøfjellet og holder til høyre/rett fram i krysset ved den store steinen. En kan velge å gå over til råket som går via Tverrlitjønnet i dette krysset, og ta til høyre i neste kryss.

Råket følger Roaseterbekken mye av turen videre, og det er fine klopper både over bekken og i parti med myr. Nesten framme er det en liten avstikker ned til en fin kulp der det er satt ut benk. Råket ender på Roasetra, der det var seterdrift lenge. Nå er det ballblom og skogstorknebb og et rikt utvalg av andre markblomster som har tatt over setervollen. Fra Roasetra er det flere andre turmuligheter.

